Ystävättärensä kanssa homobaariin mennyt nainen siepattiin kädestä vessaan, jossa hänet raiskattiin. Raiskaaja yritti häipyä paikalta, mutta naiset saivat hänet kiinni yökerhon ulkopuolelta.

Raiskaaja väitti, että seksiä halunnut nainen oli vienyt hänet väkisin DTM:n vessakoppiin. Jenni GŠstgivar

Helsinkiin tulleen naisen biletysilta päättyi järkyttävästi raiskaukseen Pohjois-Euroopan suurimmassa homobaarissa, yökerho DTM:ssä.

Nainen tapasi ystävänsä Mannerheimintiellä sijaitsevassa yökerhossa. Naisten ilta jatkui omassa seurueessa alkoholin ja tanssin tunnelmissa. Seurueeseen kuului myös miespari, eikä porukkaan haluttu ulkopuolisia.

Jossain vaiheessa iltaa naiset päättivät, että he juovat lasinsa tyhjiksi ja lähtevät nukkumaan. Ulkopaikkakuntalainen tyhjensi lasinsa ensimmäisenä ja lähti etsimään vessaa. Yllättäen häntä tartuttiin kädestä ja alettiin viedä eteenpäin.

Hame ylös kopissa

Nainen kertoi, ettei koko illan aikana ollut nähnyt häntä kädestä vetänyttä miestä. Hän sanoi mahdollisesti kysyneensä mieheltä vessan sijaintia ja olettaneensa tämän halunneen ohjata hänet sinne.

– En laittanut vastaan, koska en tajunnut, mitä tilanteessa tapahtui, nainen kertoi myöhemmin.

Mies veti naisen koppiin, lukitsi oven ja työnsi uhrinsa seinää ja pönttöä vasten vetäen samalla tämän hametta ylös. Nainen kielsi suomeksi ja englanniksi yrittäen avata kopin ovea. Mies sai kuitenkin estettyä naisen pakenemisen.

Mies alkoi puristella naista rinnoista ja sai työnnettyä sormensa väkisin tämän jalkoväliin. Mies laski omat housunsa yrittäen tunkeutua uhriinsa. Vastaan rimpuillut nainen sai kuitenkin lopulta miehen lopettamaan.

– Fuck you! turhautunut mies tuhahti jättäen naisen vessakoppiin.

Naiset ottivat kiinni

Järkyttynyt ja paniikissa ollut uhri kertoi tapahtuneesta ystävälleen, minkä jälkeen naiset menivät yhdessä ilmoittamaan asiasta yökerhon järjestyksenvalvojille. Mies oli kuitenkin ehtinyt poistua ravintolasta.

Naiset lähtivät kahdestaan miehen perään ja ottivat miehen kiinni. Naiset pakottivat takaisin ravintolaan selvittämään asiaa. Lopulta paikalle kutsuttiin poliisi.

Raiskauksesta epäilty mies myönsi olleensa naisen kanssa vessassa. Hän kuitenkin selitti, että kaikki oli tapahtunut tämän aloitteesta. Mies väitti, että nainen oli vienyt hänet vessaan, nostanut hameensa ja yrittänyt riisua hänen housujaan.

– Hän oli todella vahva ja hän päätti kaikesta, mies selitti.

Mies väitti, ettei ollut halunnut tehdä naisen kanssa mitään. Hän sanoi olleensa ihmeissään tämän käytöksestä, koska kyseessä oli homobaari. Hän vetosi siihen, että hänellä oli poikaystävä ja sanoi, että kyseessä oli ensimmäinen kerta, kun hän oli ollut naisen kanssa.

Mies toi useaan kertaan esiin sen, että oli homoseksuaali, eikä sen vuoksi ole raiskannut naista seksuaalivähemmistöille tarkoitetussa yökerhossa.

Oikeus ei uskonut

Käräjäoikeus totesi miehen kertomuksen olevan hyvin ristiriitainen ja epäjohdonmukainen. Se katsoi, että tapahtumat vessakopin sisällä eivät olleet mahdollisia siten, kuin mies ne kuvaili. Lisäksi oikeus huomautti, että mikäli mies olisi joutunut koppiin vastentahtoisesti, hän olisi voinut halutessaan hyvin helposti poistua sieltä.

Helsingin käräjäoikeus tuomitsi vuonna 1996 syntyneen Husham Abdulameer Kadhim Alkurdin kahdeksi vuodeksi vankeuteen raiskauksesta. Oikeus määräsi hänet heti vangittavaksi.

Uhrilleen Alkurdi määrättiin maksamaan yhteensä 5 000 euron kipu-, haitta- ja kärsimyskorvaukset.

Alkurdi kuitenkin valitti tuomiostaan hovioikeuteen. Hän vetosi siihen, että hänen kertomansa tapahtumainkulku ei ollut ”siinä määrin epätodennäköinen”, että sen voisi jättää huomiotta.

Helsingin hovioikeus ei kuitenkaan selitystä uskonut, vaan vahvisti tuomion keskiviikkona antamallaan päätöksellä.

Raiskaus tapahtui viime vuoden kesäkuussa.

Juttua muokattu 4.12.2019 klo 22:14: Tarkennettu epäillyn kiinniottoon johtaneen tilanteen muotoilua lisätietojen saamisen jälkeen.